Mikið hefur verið rætt um þá staðreynd að fólksfjöldi á jörðinni muni vera allt að 9 milljarðar árið 2050 . Til þess að fæða þennan aukna fjölda fólks er talið að núverandi matvælaframleiðsla þurfi að tvöfaldast sem er erfitt að sjá fyrir því þrýstingur á náttúruauðlindir er mikill fyrir . Landsvæði eru af skornum skammti , ofveiði í höfum er algeng og loftslagsbreytingar ásamt tilheyrandi fylgikvillum eins og vatnsskorti geta haft alvarlegar afleiðingar fyrir matvælaframleiðslu í heiminum . Við þurfum að finna nýjar leiðir til næringaröflunar . Skordýr hafa verið hluti af næringaruppsprettu mannkyns í gegnum aldirnar . Í dag er talið að skordýr séu hluti af fæðu tveggja milljarðar manna á meðan rík andúð er á neyslu þeirra , og jafnvel tilvist , í sumum þjóðfélögum . Þó að meirihlutinn af ætum skordýrum sé veiddur í þeirra kjörlendi hefur nýsköpun í ræktun á stórum skala verið að ryðja sér til rúms . Matís var þáttakandi í alþjóðlegu ráðstefnunni Insects to feed the World , sem fram fór í Hollandi dagana 14. - 17. maí 2014 , og kynnti þar rannsóknir sínar á Svörtu hermannaflugunni . Eitt af markmiðum rannsóknarinnar , sem tengist verkefninu Úr grænum haga í fiskimaga , var að skoða hvaða áhrif mismunandi lífrænn úrgangur hefur á næringarinnihald lirfanna . Meðal annars voru prófaðir tómatar , epli og matarafgangar úr eldhúsi Matís . Niðurstöður leiddu í ljós að hægt að hafa mikil áhrif á næringarinnihald lirfanna með mismunandi æti ásamt því að lirfan er gríðarlega öflug í niðurbroti úrgangs og umbreytir hún ætinu í hágæða prótein og fitu . Birgir Örn Smárason á ráðstefnunni . . Margt áhugavert var hægt að kynna sér á ráðstefnunni og kom mjög á óvart hversu mikill uppgangur er orðinn í þessum geira , helst í Evrópu og Bandaríkjunum . Evrópubúar eru þó þeim takmörkunum háðir að reglugerðir Evrópusambandsins banna framleiðslu á skordýrum sem fæðu eða fóður . Þessar reglur eru þó í endurskoðun . Í Bandaríkjunum er leyfilegt að framleiða skordýr með þessum hætti sé æti lirfanna talið hæft til manneldis . Þar hefur því skapast stór markaður fyrir t.d. grænmeti sem þarf að henda sökum pakkningagalla . Tvö stór fyrirtæki vestanhafs kynntu starfsemi sína á ráðstefnunni sem framleiða mikið magn af mjöli í fiskafóður . Framleiðslan er mjög umhverfisvæn miðað við t.d. svína - eða nautakjötsframleiðslu og krefst mun minna vatns og landsvæðis . Hluti af fituinnihaldi lirfanna er dreginn úr og seldur í snyrtiiðnaðinn og loks er hratið frá lirfunum selt sem hágæða áburður . Það verða því töluverðir möguleikar í ræktun skordýra í framtíðinni . Nánari upplýsingar veitir Birgir Örn Smárason , doktorsnemandi hjá Matís .